Seun verdrink vermoedelik in ApiesrivierArgieffoto (Foto: Mpho Nawa, Twitter) ŉ Soektog na ŉ 11-jarige seun was Dinsdagmiddag nog aan die gang nadat hy Maandagmiddag vermoedelik in die Apiesrivier in Hammanskraal, Gauteng, verdrink het. Volgens Charles Mabaso, woordvoerder van die Tshwane-nooddienste, het die seun Maandagmiddag saam met sewe van sy vriende in die rivier gaan swem. Tshwane-nooddienste is omstreeks 19:00 van die voorval in kennis gestel. “Die nooddienste en die polisie is na die toneel ontbied en het ŉ soektog na die seun begin. Weens swak sigbaarheid en die rivier se sterk vloei, is die soektog eers die aand gestaak,” sê Mabaso. Die soektog is toe Dinsdagoggend voortgesit. “ŉ Soektog, van die hangbrug tot by die Babelegi-brug, is onderneem, maar sonder enige sukses.” Die polisie het die soektog en ondersoek teen 15:00 oorgeneem.